Моят учител

Средното музикално училище в град Бургас бе създадено през 1961 година. Тогава в класа по тромбон имаше един ученик – моят колега Димитър Иванов. По всички медни духови инструменти преподаваше г-н Кирил Дончев, защото само той бе с висше образование по тези специалности – завършил бе Българска Държавната Консерватория през 1959г. По това време аз бях ученик в седми клас на Първа мъжка гимназия в Бургас. Тя бе най-голямото учебно заведение в града, имаше и голям ученически духов оркестър. Постъпвайки в него, започнах да свиря на цугтромбон. Ходех на уроци при г-н Кирил Дончев и се готвех да кандидатствам в Музикалното училище. Няколко месеца преди приемните изпити учителят ми се премести със семейството си в София . Преди да замине ме запозна с г-н Мано Ралев Колев, с когото продължих уроците по тромбон. Името на моя нов учител се ползваше с голям авторитет в града. Той бе водач на тромбоновата група в бургаския симфоничния оркестър, активен общественик, винаги усмихнат и добронамерен човек. Почувствах се длъжен да положа усилия за своето развитие, да се уча от него и дори да му подражавам.

След приемането ми в музикалното училище започнаха моите редовни занимания по тромбон с г-н Мано Ралев. Това бяха най-приятните и желани часове за мен. Те винаги започваха с работа над гами и етюди, на които г-н Мано Ралев държеше много. Да, той отдаваше голямо значение на техническата подготовка на своите ученици, съществена част, от която бяха гамите и етюдите. Уверяваше ни, че именно те ще дадат солидна основа на нашето изпълнителско майсторство, нужно за музикантската ни професия. Уверяваше ни, че на гамите и етюдите той самият, дължеше своето успешно развитие като музикант. Този стил на работа продължи през цялото ми средношколско обучение и ме снабди с множество познания и умения за свирене на тромбон. Благодарен съм на Учителя си за всичко, което научих от него и успях да постигна под неговото вещо ръководство. От учителя си запомних как трябва да звучи инструмента в различните му регистри и оркестрови роли, какво да търся като техника, научих как да постигам различните звукови нюанси, придобих редица технически умения, научих към какви музикантски качества да се стремя, как да изпълнявам художествени произведения, как да ги насищам с емоция и смисъл. Голяма гордост бе за нас, неговите ученици, когато ни канеха да участваме в концерт на филхармонията като членове в групата на нашия учител.

 Веднъж моят Учител по бащински сподели с мен житейския си път и израстването си като тромбонист. Получих вълнуващ и запомнящ се пример.

Мано Ралев е роден в село Саранско, Ямболско на 26 януари 1929 година. Завършвайки прогимназията, заедно със своя брат близнак постъпили във Военната музика в Ямбол. Мано започнал да свири на цугтромбон, а брат му на тромпет. Негов пръв учител е станал самоукият тромбонист Георги Велчев, който му показал седемте позиции на тромбона и му подарил „Школата за духови инструменти“ на Роберт Мюлер. Двамата братя сами с много труд и желание се самоусъвършенствали. Обичали да си организират състезания кой ще изсвири по-бързо даден етюд. И както каза Мано Ралев *“без да имаме представа кое как става, нямаше от кой да се научим“* продължили с Школата за тромпет на Арбан. През 1950г. Мано Ралев постъпил в Бургаската филхармония , завършил вечерно средно образование, а после и задочно Българска държавна консерватория. От 1962 г. е бил назначен за преподавател по тромбон в музикалното училище, където преподава до 1980г. Бил е две години заместник директор на СМУ и директор на Бургаската филхармония. През неговия клас са преминали над 70 ученици тромбонисти. Дори и след пенсионирането си, Мано Ралев над 15 години е продължил да работи като първи тромбонист в Бургаската филхармония.

Много години по-късно, когато вече работех в Националната музикална академия като професор по тромбон и като член на инспектората, аз посещавах класа по тромбон в бургаското музикално училище. Срещите с моя учител преминаваха в особена творческа атмосфера, изпълнена с много загриженост и любов към учениците. Той се стараеше те да се представят в най-добрата си форма, за да бъдат поощрени в работата си. На мен казваше „*ти си моят професор, аз се гордея с теб!“* В тези думи аз усещах любовта и задоволството на един изключителен педагог, който обичаше учениците си като негови деца и се радваше на успехите им. А за тези успехи той имаше огромна заслуга.

Благодаря, скъпи учителю!

 проф. д-р Димитър Момчилов